**ТЕМА 7**

# Отговорности по Закона за ветеринарномедицинската дейност – последни изменения.

 ***Тематичен обхват:*** В рамките на темата са разгледани въпросите, свързани с отговорностите вменени на кметските наместници със Закона за ветеринарномедицинската дейност/ЗВМД/. Представени са въведените със Закона нови ангажименти на кметските наместници. Особено внимание е обърнато на регистрирането на животновъдни обекти - личните стопанства, задълженията, сроковете и административно-наказателните разпоредби произтичащи от закона, както и при възникване на епизоотично огнище.Посочени са контролните функции на кметските наместници определени със Закона в частта му за домашни любимци и кучета за служебни, ловни и други цели.

 ***Цел на обучението по темата***: Основната цел е обучаемите да актуализират своите познания по описания тематичен обхват.

***Очаквани резултати:***

След обучението участниците ще:

1. Познават, тълкуват и прилагат актуалната нормативната уредба, свързана със задълженията определени на кметските наместници в ЗВМД.
2. Повишат знанията си свързани с актуални промени в ЗВМД относно определените задължения на органите на местното самоуправление и местната администрация, физическите и юридическите лица.

***Основните учебни въпроси, които са разгледани по темата са следните:***

* Нормативна уредба относно вменените ангажименти на кметските наместници в ЗВМД и Наредба № 44 от 20.04.2006 г. за ветеринарномедицинските изисквания към животновъдните обекти;
* Законодателно определените задължения, срокове, контролни функции и административно-наказателни разпоредби актуални по темата.

**Нормативна уредба:**

Закон за ветеринарномедицинската дейност;

Наредба № 44 от 20.04.2006 г. за ветеринарномедицинските изисквания към животновъдните обекти;

1. **Отговронсти на кметските наместници по Закона за ветиринарномедицинската дейност – последни изменения:**

Този закон урежда обществените отношения, свързани с осъществяването, управлението и контрола на ветеринарномедицинската дейност. Министърът на земеделието, храните и горите чрез Българската агенция за безопасност на храните (БАБХ) осъществява държавната политика в областта на ветеринарномедицинската дейност.

 Съгласно Закона за ветеринарномедицинската дейност**/чл.126**/ - При поява на заразна болест изпълнителният директор на БАБХ издава заповед, с която определя мерките за ограничаване и ликвидиране на болестта. При особено опасни заразни болести, чието разпространение може да причини значителни икономически загуби, определените мерки се въвеждат на част от територията или на цялата територия на страната по предложение на изпълнителния директор на БАБХ със заповед на министъра на земеделието, храните и горите, съгласувана с министъра на вътрешните работи. При възникване на болести, при които няма опасност от бързо и масово разпространение и причиняване на значителни икономически загуби, заповедта се издава от директора на съответната ОДБХ. Мерките се прилагат до като отпадне необходимостта от тяхното прилагане, което става отново със заповед на съответния компетентен орган.

 *Съгласно чл.128 от Закона* - Към областните управители и кметовете на общини се създават постоянно действащи епизоотични комисии за прилагане на мерките по здравеопазване на животните. Областният управител, съответно кметът на общината, определя със заповед поименния състав на комисията и правилата за работата й.

**През 2020 г. бяха приети нови разпоредби в Закона за ветеринарномедицинската дейност /в сила от 14.02.2020 г./ по отношение на Раздел II от същия, с който се определят задълженията на органите на местното самоуправление и местната администрация, физическите и юридическите лица.**

**Основните промени, които касаят пряко дейността на кметските наместници са следните:**

*Съгласно чл.133 от Закона* - Общинските съвети определят с наредба обема на животновъдната дейност и местата за отглеждане на селскостопански животни по смисъла на Закона за животновъдството на територията на съответната община. С тези местни наредби общините уреждат осъществяването на контрол върху санитарно - хигиенното състояние в населените места и регламентират промишленото отглеждане и отглеждането за лични нужди на селскостопански животни. Целта е да се създадат условия и предпоставки за устойчиво развитие на животновъдството при опазване на околната среда и здравето на хората и животните, както и ефективно управление и контрол от страна на местната власт и териториалните държавни органи за спазване изискванията на нормативните и поднормативните актове, уреждащи отношенията в сферата на животновъдството.

 **Съгласно чл.133, ал.2 - Кметовете и кметските наместници са длъжни да:**

 1. съдействат за организиране на изпълнението на мерките за профилактика, ограничаване и ликвидиране на болестите по животните;

 2. организират изпълнението на разпоредените от Централния епизоотичен съвет/ *това е съвет, който се създава по Решение на Министерски съвет и е създаден за организиране, координиране и финансово осигуряване на мерките за профилактика, ограничаване и ликвидиране на особено опасни заразни болести, чието разпространение може да причини значителни икономически загуби*/ и от постоянно действащите епизоотични комисии мерки за ограничаване и ликвидиране на болести по животните;

 3. съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;

 4. районират пасищата и водопоите в зависимост от епизоотичната обстановка, а при необходимост - забраняват използването им;

 5. предприемат мерки за недопускане на животни в депата за отпадъци;

 6. организират и предприемат действия за събиране и обезвреждане на умрелите безстопанствени животни;

 7.организират определянето на терен за загробване на труповете на животни и предприемат действия за събиране и унищожаване на странични животински продукти;

8.предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;

 9.предприемат мерки за недопускане на свободно движение на животни по улиците на населените места;

 10. определят маршрута на движение на животните от животновъден обект и/или сборни стада по улиците на населените места;

 11. осъществяват контрол за спазване на приетата от съответния Общински съвет наредба;

 12.поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;

 13. организират ежегодно в срок до 20 октомври извършването на инвентаризация на животните в животновъдните обекти – лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за съответната община, и го поставят на видно място.

 **При възникване на епизоотично огнище, освен горепосочените задължения, кметовете и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:**

 - актуализират списъка посочен в т.13;

 - организират дейностите по загробване на труповете на животните, което трябва да се извършва при условия и по ред, които изключват риск за хората и околната среда, определени с наредба на министъра на земеделието, храните и горите.

- осигуряват транспорт и организират извозването на труповете на животните до терена за загробване;

 - под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;

 - осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;

 - съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;

 - забраняват провеждането на масови мероприятия в населените места, на чиято територия е констатирано епизоотичното огнище;

- участват в комисиите за извършване на проверка на личните стопанства за спазване на ветеринарномедицинските изисквания и мерките за биосигурност към животновъдните обекти, определени с наредби на министъра на земеделието, храните и горите.

**Законодателят е предвидил и административно наказателните разпоредби за неизпълнение на горецитираните задължения, а именно: Чл. 418.** Длъжностно лице, което не изпълни задължение по чл. 133, се наказва с глоба от 300 до 500 лв., а при повторно нарушение - от 500 до 800 лв.

**Чл. 472, ал.1** Нарушенията по този закон се установяват с актове, съставени от ветеринарни лекари от БАБХ, **ал.2** - Наказателните постановления за нарушенията се издават от директорите на ОДБХ, на чиято територия е извършено нарушението.

*Съгласно чл.137, ал.11*от Закона за ветеринарномедицинската дейност:

Животновъдните обекти – лични стопанства, за отглеждане на селскостопански животни подлежат на регистрация в ОДБХ, на чиято територия се намира обектът.За тази регистрация собственикът или ползвателят на обекта подава до директора на ОДБХ заявление по образец, утвърден от изпълнителния директор на БАБХ.

*Съгласно Наредба № 44 от 20.04.2006 г. за ветеринарномедицинските изисквания към животновъдните обекти:*

**Чл. 4а.** **В личните стопанства на физически лица се отглеждат за лични нужди до:**

1. два броя едри преживни животни (ЕПЖ) и приплодите им до 12-месечна възраст;

2. десет броя дребни преживни (ДПЖ) с приплодите им до 9-месечна възраст;

3. три броя прасета за угояване, различни от свине майки и некастрирани нерези;

4. два броя еднокопитни и приплодите им до 12-месечна възраст;

5. десет възрастни зайци с приплодите им, но не повече от сто броя общо;

6. петдесет възрастни птици независимо от вида;

7. сто бройлера или подрастващи птици независимо от вида.

**Заявлението за регистрация се подава чрез кмета или кметския наместник, като за всяко заявление се издава входящ номер. На всеки 10 дни кметът или кметският наместник предоставя на съответната ОДБХ за регистрация всички постъпили за периода заявления.**

 В 7-дневен срок от получаване на заявленията директорът на ОДБХ със заповед определя комисия за извършване на проверка на личните стопанства за спазване на изискванията на Наредба № 44 от 20.04.2006 г. за ветеринарномедицинските изисквания към животновъдните обекти**.** В състава на комисията се включват официален ветеринарен лекар или оправомощено от директора на ОДБХ лице с ветеринарномедицинско образование, *кметът или кметският наместник* или оправомощено от него лице.

В срок до 7 работни дни от приключване на проверката комисията представя на директора на ОДБХ становище с предложение за регистрация или за отказ. Когато при проверката се установи, че личното стопанство не отговаря на ветеринарномедицинските изисквания, комисията дава писмено предписание на заявителя и определя срок за отстраняване на пропуските. При отстраняване на пропуските преди изтичане на посочения в предписанието срок заявителят писмено информира ОДБХ *чрез кмета или кметския наместник.* Всрок до 7 работни дни комисията извършва повторна проверка на обекта. За резултатите от проверката се съставя протокол, който се представя на директора на ОДБХ.

 В срок до три работни дни от представяне на становището и на протокола директорът на ОДБХ вписва животновъдния обект в регистър и издава удостоверение за регистрация или мотивирано отказва регистрацията, когато обектът не отговаря на изискванията, определени в Наредба № 44 от 20.04.2006 г. за ветеринарномедицинските изисквания към животновъдните обекти**.**

За регистрация на животновъден обект – лично стопанство, и за въвеждане на данните от идентификацията на животните в Интегрираната информационна система на БАБХ не се събира такса.

 Регистърът за животновъдните обекти – лични стопанства, съдържа:

 1. номер и дата на издаденото удостоверение;

 2. ветеринарен регистрационен номер на обекта;

 3. име и постоянен адрес на собственика;

 4. адрес/местонахождение на обекта;

 5. вид и брой на животните в обекта;

 6. промени във вписаните обстоятелства.

Следва да се има предвид, че регистрацията на животновъдните обекти е безсрочна.

*Съгласно чл. 137б., ал.1* от Закона за ветеринарномедицинската дейност - Директорът на ОДБХ определя населените места в съответната област, за които е необходимо ветеринарномедицинско обслужване, като се определя най-малко по един регистриран ветеринарен лекар за всяко от определените населени места. Разпределението на регистрираните ветеринарни лекари по населени места се публикува на интернет страницата на Български Ветеринарен Съюз /БВС/ и се оповестява по подходящ начин във всяка *община и кметство*/*кметски наместник* за прилежащата им територия.

Директорът на ОДБХ сключва договори с така определените регистрирани ветеринарни лекари. В договорите се определя и минимален брой посещения на животновъдните обекти – лични стопанства. Собствениците или ползвателите на регистрирани животновъдни обекти – лични стопанства, сключват договори с тези ветеринарни лекари за профилактика, лечение и диагностика на болести по животните и за изпълнение на мерките по съответните програми за профилактика, надзор, контрол и ликвидиране на болести по животните. Директорът на съответната ОДБХ изготвя и поддържа актуални списъци на регистрираните ветеринарни лекари с които са сключени договори, които изпраща в Централното управление на БАБХ за публикуване на интернет страницата на агенцията и предоставя на *кмета или на кметския наместник на съответното населено място.*

Следва да се има предвид, че при установяване на нарушения по чл. 139, ал. 1, т. 3 и 3а от Закона за ветеринарно медицинската дейност, а именно транспортирането на животни без ветеринарномедицинско свидетелство, а за едрите преживни и еднокопитните животни - и без ветеринарномедицински паспорт; пускането на животни извън животновъдния обект без придружител (собственик или гледач), освен когато животните се намират в оградени пасища; В тези случаи, когато се касае за еднокопитно животно с инжектиран електронен транспондер – чип, директорът на съответната ОДБХ незабавно отправя писмено искане до кмета/кметския наместник на населеното място за осигуряване настаняване на животното за срок от 72 часа в подходящо помещение и след извършване на справка в Интегрираната информационна система на БАБХ уведомява собственика на животното за местонахождението му. За предаването на животното се съставя предавателно-приемателен протокол, подписан от собственика или упълномощено от него лице и *представител на кметството/кметския наместник*. Собственикът или упълномощеното от него лице предава копие от предавателно-приемателния протокол на регистрирания ветеринарен лекар, с който има сключен договор, който го въвежда в Интегрираната информационна система на БАБХ. Когато в горепосочения срок собственикът или упълномощено от него лице не е получил животното, директорът на ОДБХ издава разпореждане по чл. 139б, ал. 1, т. 1 от Закона за ветеринарномедицинската дейност /издава разпореждане по образец за отнемане на животните в полза на държавата, умъртвяването им на място и насочването им за обезвреждане в обект или инсталация за обезвреждане на странични животински продукти

*Кметските наместници имат и контролни функции определени със Закона в частта му за домашни любимци и кучета за служебни, ловни и други цели.*

 **Съгласно чл.172 от Закона за ветеринарномедицинската дейност***:*

 *Собствениците на домашни любимци са длъжни:*

 **1. да вземат мерки животните да не замърсяват обществени места, като почистват мястото след дефекация;**

 **2. да вземат мерки животните да не създават опасност за хора или други животни;**

 3. да вземат мерки за предотвратяване на нежелано размножаване на животните;

 4. при използването им за размножаване да се съобразяват с физиологичните, анатомичните и поведенческите им характеристики и да не допускат застрашаване на тяхното здраве.

**Чл. 173.** Собствениците на кучета са длъжни:

 1. **при извеждането на кучетата да носят в себе си ветеринарномедицинския паспорт и да го представят за проверка на общинските и ветеринарномедицинските органи;**

 2. да представят ветеринарномедицинския паспорт при посещение при ветеринарен лекар;

 3. ежегодно да представят кучетата за ваксинация срещу бяс;

 4. когато ги отглеждат в затворени помещения, ежедневно да им осигуряват необходимата разходка;

 5. когато ги отглеждат вързани на открито, да им осигурят подслон и площ за свободно движение.

**Чл. 174.** (1) Собствениците на кучета, навършили 6-седмична възраст, ги представят на регистриран ветеринарен лекар, който упражнява ветеринарномедицинска практика във ветеринарномедицинско заведение за:

 1. официална идентификация чрез поставяне на инжектируем транспондер и издаване на идентификационен документ (паспорт), отговарящи на изискванията на наредбата по чл. 51, ал. 5;

 2. обезпаразитяване и ваксинация срещу болести по кучетата, различни от болестта бяс.

 (2) Собствениците на кучета, навършили 12-седмична, но не повече от 6-месечна възраст, ги представят на ветеринарния лекар по ал. 1 за първоначално поставяне на ваксина срещу болестта бяс. Всяка следваща ваксинация срещу болестта бяс се извършва 12 месеца след предходната.

 (3) След извършване на действията по ал. 1 и 2 ветеринарният лекар въвежда данните в Интегрираната информационна система по чл. 51, ал. 3 на БАБХ в срока по чл. 39, ал. 2, т. 14.

 **Съгласно чл. 177, ал.1, т.3 и т.4 се забранява** - извеждането на кучета без повод, а на агресивни кучета - и без намордник; разхождането на кучета на детски площадки и на места, обозначени от общините със забранителни знаци.

Кметските наместници, както и кметовете следва да организират контрола по спазване изискванията на **чл.** **172, т. 1 и 2, чл. 173, т. 1 и чл. 177, ал. 1, т. 3 и 4 от Закона.** *Изпълнението на тези техни функции могат да бъдат подпомагани и от служители на Общинските инспекторати, там където не е възможно да извършват тези дейности само със собствени сили. Нарушенията по горецитираните разпоредби се установяват с актове съставени от общинските инспекторати, като наказателните постановления се издават от кмета на общината.*

**Съгласно чл. 175,ал.1** *-* За притежаване на куче ежегодно се заплаща такса по Закона за местните данъци и такси.

**Чл.175, ал.2** - Освобождават се от такса собствениците на:

 1. кучета на лица с увреждания;

 2. служебни кучета в организациите на бюджетна издръжка;

 3. кучета, използвани за опитни цели;

 4. кучета, използвани от Българския червен кръст;

 5. кастрирани кучета;

 6. кучета, които придружават или охраняват селскостопански животни, които се отглеждат в регистриран животновъден обект;

 7. ловни кучета, собственост на лица, придобили право на лов по реда на Закона за лова и опазване на дивеча.

 Приходите от събраните такси постъпват в общинския бюджет и се използват за мероприятия, свързани с намаляване броя на безстопанствените кучета.

*За малките населени места тези такси се събират от кметовете и кметските наместници. Те водят и регистри на кучетата на територията на техните населени места. В част от големите общини се водят и електронни регистри под формата на е-платформа за улесняване работата на общинските администрации и събиране и обобщаване на пълна информация за домашните любимци и за тези, които съгласно чл.175,ал 2 от Закона за ветеринарно медицинската дейност следва да бъдат освободени от такса.*

**В заключение:** *С последните промени в Закона за ветеринарномедицинската дейност от 14.02.2020 г. на кметските наместници са вменени много и разнородни отговорности и задължения. За тяхното ефективно изпълнението, предвид и техния характер, кметските наместници следва да бъдат подпомагани от общинските администрации и от общинските инспекторати в частта за прилагане на контролните им функции.*